M. Kondrót, poslanec: (2003-12-10):
A taký je i návrh štátneho rozpočtu na rok 2004. Stranu príjmov ministerstvo financií opätovne háda a prehnaným a neopodstatneným zdrojom optimizmu je opäť výber DPH. V štátnom rozpočte sa zrejme nenaplnia ani ďalšie daňové príjmy. Toto sú hlavné dôvody. Rast do roku 2003 je z veľkej miery ťahaný skutočnosťou, že spotrebitelia sú si vedomí rastu DPH a cien energií v budúcom roku, tak zrýchľujú spotrebu tam, kde sa to dá, predzásobujú sa v tomto roku, a teda spotreba v roku 2004 poklesne. A na druhej strane sú si právnické osoby vedomé zníženia dane z príjmov a preto odsunuli ich plnenie do roku 2004, aby im daňová povinnosť vznikla až v roku 2005. Okrem toho opätovný rast cien zníži podiel domácej spotreby dopytu na hrubom domácom produkte a zmení sa aj štruktúra, dôsledkom čoho sa štýl života v mimobratislavských regiónoch dostane na úroveň 50. rokov. Znova sa zvýši rozsah nákupnej turistiky do susedných štátov a rozšíri sa okruh tovarov. Už to nebude len „péháem“, ale i potraviny a spotrebný tovar, za ktorých nákupom sa cestuje so všetkými svojimi negatívami na hrubý domáci produkt, dane i zamestnanosť a na našej pseudoreforme budú profitovať susedia. Z toho vyplýva, že ohrozený je i rast hrubého domáceho produktu. Ministerstvo financií dúfa v obrovskú invenciu našich podnikov, ktoré prudko zvýšia vývoz. Inflácia asi nebude rásť tak rýchlo, ako očakáva vláda, lebo dopyt finančne vyčerpaných domácností sa môže znížiť i o viac ako 5 %, čo signalizujú zmeny i v iných kategóriách spotrebiteľskej dôvery. Firmy sa budú musieť vzdať ziskov pre finančnú vyčerpanosť obyvateľstva, čím sa ohrozia budúce investície domácich podnikateľov. V štátnom rozpočte je znova reálne očakávať výpadok príjmov na úrovni približne 20 miliárd, z toho 15 miliárd DPH a 5 miliárd dane z príjmov. O dvojnásobnom raste DPH, to už nie je trhová ekonomika, ale boj o prežitie. A preto ochota platiť dane na tovary a služby výrazne poklesne. Diktatúru proletariátu nahradila diktatúra horných desaťtisíc a diktatúra ministra financií. Ak by totiž niekto chcel zasadiť slovenskej ekonomike ťažký a jednoduchý úder, tak citlivejšie miesto ako dolná sadzba DPH nenájde. O koľko poklesne reálna mzda v budúcom roku, môžeme iba hádať. Nakoniec po dvojnásobnom raste platov z minulého volebného obdobia asi je z čoho, však, pán premiér. Preto sa vás pýtam, panie poslankyne a páni poslanci, ctená Národná rada, sedí tu niekto, kto ešte verí, že ministerstvo financií odhaduje dobre príjmy po skúsenosti s minuloročným, respektíve s tohoročným štátnym rozpočtom? Veď minulý rok to bola v podstate ľahšia úloha. Rezignuje minister Mikloš, ak sa daňové príjmy nebudú plniť a ak nebude odvolaný? Preto si myslím, že vládna koalícia sa zbytočne handrkuje o 850 miliónov. Problém tohto rozpočtu je ďaleko väčší. Jeho príjmy sú totiž nereálne a z toho vyplýva, že diskusie o presune medzi kapitolami a výške deficitu sú zbytočné. I z toho dôvodu nebudeme rozoberať stranu výdavkov. Okrem toho navrhnutého plytvania zdrojmi v jednotlivých kapitolách sa iste dotknú viacerí diskutujúci. Hlasovať za tento rozpočet znamená hlasovať za to, že dva a dva je päť. Nejde totiž o rozpočet, ale rovnako ako v minulom roku o nepodarené provizórium. I napriek tomu sa v ňom však dá ušetriť. Vážené panie poslankyne, páni poslanci, tento návrh rozpočtu je nekvalifikovaný vo viacerých úrovniach rovnako takzvaná daňová reforma. Mali by sme ju vrátiť na dopracovanie novému ministrovi financií. Ďakujem vám za pozornosť. (Potlesk.)